﴿ رَبِّ اشْرَحْ لِي صَدْرِي * وَيَسِّرْ لِي أَمْرِي * وَاحْلُلْ عُقْدَةً مِن لِّسَانِي * يَفْقَهُواْ قَوْلِي ﴾.
{Jooma an yanñanan ɓernde an nden. Hoynanaa mi fiyaake an on. Firtanaami finnde wonunde ka ɗenngal an nden. Ɓe faama konngol an ngol}.
En yettii Allaahu jooma winndere nden, yo’o juulu e koohoo meeɗen Nelaaɗo Muhammadu (s a w) e ɓeynguure maɓɓe laaɓunde, ko adii kon:
Miɗo faalaa yo tay nde’e deftere laawol mayre on hino hoyi hino weli faamude, hara ko lolluɗun hakkunde winndooɓe ɓen e janngooɓe maɓɓe ɓen, wano mi etori hattirde e mbawdi firtugol finnde niɓɓitunde ka ƴi’e fighiha nden nde tawat hino wirnanii ko heewi e janngooɓe hatonnjinuɓe e mu’un, gollitirayɓe kono hara ɓe faamaali.
E nder ngo’ol laawol ɗo’o janngoowo tedduɗo on waawaay anndinaade huɓindoo ko heewi e ñaawooje diina makko selluka kan.
E hoore miɗo suɓii ñaawooje ɓuruɗe wonndude e nafa ɗe tawata hellifaaɓe ɓen hino hatonnji e majje, si tawii ɓe faalaama ɓeydaade hiɓe waayi yiltitaade e defte ɓuruɗe nde’e ɗo’o yanñeede immorde e defte fighiha lislaamu ɗen e ɓataakeeji gollitirɗi go’o.
Wano mi etori hawtindirde e nder ɓernde janngoowo on ganngal fihgiha e ganndal needi..hakkunde gollal ngal o woni waɗude ngal e hakkunde ruuhu maggal on.
Mi senndi wiɗannde nden yewtereeji tati, yewtere aranere nden fii dewe ɗen gila ka julde nde tawata (ko pempal diina kan si tawii nde jaɓaama ko wonaa kayre jaɓete (immorde e dewe luttuɗe ɗen) si tawii nde jaɓaaka ko wonaa kayre jaɓataake) ko kayre woni yiilorde dewe ɗen e ɓernde majje on.
Ɓaawo non julde alaa e ɓaawo laaɓal haray mbaadi wiɗannde nden hino ɗaɓɓi fii hewtugol ka julde yo mi fuɗɗor-si tawii mi gaynii yewtere fii ñentingol ngol-ko ittata laaɓal ɓanndu immorde e (soɓeeji ɗin) e noonee majji on fow, ɓaawo ɗun mi hikkina ɗon ko artirta laaɓal ɓanndu ngal immordee (laɓɓinayɗi) e noonee majji on fow, haa mi gayna ɗun ɗon fow mi hewta ka julde mi sifori nde no neɗɗo haaniri darorde yeeso jooma makko hara himo laaɓi pos.
Mi hikkini ɓaawo julde nden ko tawata hino wa’i wano mayre e hatonnjinugol e laaɓal wano korka maa hajju.
Ɓaawo ɗun mi waɗi yewtere ɗiɗaɓere nden gollondiraljiñ jawle yankooji ɗin immorde e ngeygu e soodugol e ko nanndi e mu’un.
Mi yiltii mi waɗi yewtere tataɓere nden fii alhaaliiji hertorɗi neɗɗanke immorde dewgal e cergal e takke e ahadi e woondoore e ko wonaa ɗun.
Mi hikki ɗon yewtere fii yamirgol ko moƴƴi haɗa ko boni, mi timminiri wiɗannde nden fow yewtereeji ɗiɗi huuɓudi.
Tippude e ngol laawol haray winndanɗe ɗen ko nii woni ardude:
Yewtere fii ñentingol, yewtere fii soɓe, yewtere fii laaɓal, yewtere fii janaaba, yewtere fii fiilayeeru, yewtere fii ɓesungu, yewtere fii istihaada, yewtere fii mayde, yewtere fii salligii, yewtere fii lonngal, yewtere fii taamaamuyee, yewtere fii jabiira, yewtere fii julde yewtere fii julde ɗiɗaɓere nden, yewtere fii korka, yewtere fii hajju, yewtere fii jakka, yewtere fii ghumusu, yewtere fii ngeygu e ko yowitii e fii mu’un, yewtere fii kirse e waaño, yewtere fii dewgal, yewtere fii cergal, yewtere fii takke e ahadi e woondoore, yewtere fii wasuyee, yewtere fii ndonndi, yewtere fii wghfu, yewtere fii yamirgol ko moƴƴi haɗa ko añaa, ɓaawo ɗun yewtereeji ɗiɗi huuɓuɗi ɗin.
Mi naɓii nde’e deftere laabi buy fii ndartugol nde ka biroo Aaayatullaahi Seyyidu Ali Huseynii Sistaanii (yo Allaahu reenu mo) Najafu fii fellitugol wonnde hi nde nanondiri e udditanɗe makko ɗen, on biroo ɗon saatii nde no haaniri non fii yo nde hawrondir e uddite makko ɗen.
Ko mi toriiɗo Allaahu yo taw mi waɗii ko mi immanii kon, ko mi yettuɗo ɓen walluɓe lan e ko mi immanii kon, tentinii biroo Seyyidu Sistaanii on Najaf Al Asraf sabu ko o hittini e yurnitagol nde’e deftere, miɗo torii Allaahu yo o waɗan e ɓen jonnitirteeɓe talkuru mu’un ndun ka junngo ñaamo o wi’a:
﴿ وَأَمَّا مَنْ أُوتِيَ كِتَابَهُ بِيَمِينِهِ فَيَقُولُ هَاؤُمُ اقْرَؤُا كِتَابِيَهْ ...﴾
(Si ko on jonnitiraaɗo talkuru makko ndun ka jungo makko ñaamo o wi’a: e hino janngee talkuru an ndun). E yo’o waɗu golle an ɗen fii makko kanko tun,
﴿ يَوْمَ لاَيَنْفَعُ مَالُ وَلاَ بَنُونَ إِلاَّ مَنْ أَتَى الَّلهَ بِقَلْبٍ سَلِيمٍ ﴾.
(Ñannde tawi jawdi e ɓiɗɗo nafataa si wonaa on arduɗo ka Allaahu e ɓernde laaɓunde).
﴿ رَبَّنَا لاَتُؤَاخِذْنَا إِنْ نَسِينَا أَوْ أَخْطَأْنَا..﴾
(Jooma amen wata a nanngir men si tawii men yejjitii maa men faljii).
﴿ غُفْرَانَكَ رَبَّنَا وَإِلَيْكَ الْمَصِيُر..﴾
(Jooma amen yawtan men ko ka ma’a woni ruttorde).
Yettoore woodanii Allaahu jeyuɗo winnde nden.
wallifiiɗo on
knc_Arab fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn knc_Arab fuv_Latn knc_Arab fuv_Latn knc_Arab fuv_Latn knc_Arab fuv_Latn fuv_Latn fuv_Latn